आइ ङाला हिरो

हेलेन पाटुक

हेलेन पाटुक

'आइ ङाला हिरो' बिबा चु छ्योइ जाम्बुलिङरि कोभिड-१९ ग्याम प्रभावित ताबा कोलादुगुदा बिसि ब्रिबा हिन्ना। चु 'आइ ङाला हिरो' छ्योइ आपा-आमा, कोलाच्याबा थेन लोप्पोनसे कोलादुगु वा थेनिला समुहरि लोप्तोला। चु छ्योइ आपा-आमा, कोलाच्याबा थेन लोप्पोनदुगुसे रो आलाना कोलादुगुदा डोबारि पिन्बारि आता। 'इ ङाला हिरो' छ्योइ छिमाहेन्छे 'एक्सन फर हिरो' बिबा छ्योन नोन छिसि कोलादुगुदा दोन्बा ताम मुला। चु छ्योइदुगु न्हिरिन कोभिड-१९ ला ताम ताला। चु छ्योइ न्हिसे कोलादुगुसे म्हान्बा तामदुगु डिक्ना लासि स्यान ग्येदुगु दाङ्बारि नोन रोलाला।

म्हेन्दोला लागिरि थेला आमान् हिरो हिन्ना । तिल्‌दा बिसाम थे जाम्बुलिङला ल्हानान ज्याबा म्हि हिन्ना। थे सेबागोबा वैज्ञानिक नोन हिन्ना । चुदे तामाइ नोन थेला आमासे कोरोना भाइरसला मान सोबारि खाम्बा आरे। उपचार लाबा विधिदुगु नोन म्हाइबारि खाम्बा आरे। म्हेन्दोसे ङ्योत्चि, “आमा, कोभिड-१९ खाराङ्बा तामुला ?” आमासे सुङ्‌जि, “कोभिड-१९ वा कोरोना भाइरस बिबा ल्हानान उथिबा तामुला। चुदा ह्याङला मिसे आम्राङ्‌मुला। होराङ तासाइ नोन चु भाइरस नाबा म्हिला ब्युङ्बा ग्याम, हाच्छिउँ ग्याम होत्छेम थेनिसे थुर्बा म्हि ग्याम वा सामान ग्याम ल्हेबारि खाम्ला। चु रोग कोबा म्हिदा छावा खामुला, ब्युङ्बा खामुला। नाबासे साः डुट्पारि आखाम्मुला।“ ह्याङसे चु ह्यामदा म्राङ्‌बारि आखाम्बासेलामा ह्याङसे चु ह्यामदा डाबारि आखाम्बा हिन्ना” सारासे ङ्योत्चि। “ह्यङसे चु ह्यामदा डाबारि खाम्ला,“ “म्हेन्दोला आमासे सुङ्‌जि।” होराङ ताबासेलामा आइ सुरक्षित तातोला, सारा। भाइरससे ल्हानान म्हिदा असर लामुला। हरेक म्हिसे चुदा डाबारि रो लातोला। कोलादुगुदा चु ह्यामसे स्याप्पारि खाम्ला। होराङ तासाइ नोन थेनिकादेसे रोलाबारि खाम्ला। आइनिकादे ङानिला लागिरिन तासाइ नोन सुरक्षित चितोला। ङा आइदा ङाला हिरो सोबा सेम मुला।

म्हेन्दो होजाकुनु म्हुना राङला ग्लारि हुँसि चिबा मुबा। थेसे राङदा हिरो राङबान म्हान्बा मुबा । थे निरास मुबा। लोप्खाङरि निबा सेम मुसाइ नोन थेला लोप्खाङ बन्द मुबा। राङला रोदुगुथेन स्याप्पा सेम तासाइ नोन थे ग्यापसे थोन्खाम्बा अवस्था आरे। चु कोरोना ह्यामसे जाम्बुलिङदा ल्हानान लोङ्ना‌ लाबा मुला। चु ग्ये बन्द तासाम ज्यासाइला बिसि थेसे म्हान्बा मुबा । थेसे हुँबा दुयुरि मि डुङ्सि‌ म्हान्जि, “हिरोजुगुम् ल्हानान बाङ्बा तामुला।” “ङाथेन मि होराङ्बा बाङ तिक मुला ?” थेसे चु ताम म्हान्ना म्हान्नान थोपथोप‌रि उथिबा काइसे थेला मिन तात्पान नाबिङरि सिउसिउ लाजि । खाला ? “म्हेन्दोसे नोन उथिबा काइसे पाङ्‌जि।” म्हेन्दो, हिरो द़ोबारि आइदा तिक तिक तोला ? “होजा काइसे थेदा ङ्योत्चि। सारासे पाङ्‌जि,” “मोक्कोन कोलादुगुसे राङला सुरक्षा राङसेन लाकाइ, मोकोन म्हिदुगु सुरक्षित ताखाम्काइ बिसि जाम्बुलिङला मोकोन कोलादुगुदा पाङ्बा सेम मुला।” “होराङ हिन्साम ङाइ आइदा तिक पिन्तोला?“ काइसे ङ्योत्चि। “ङादा फ्याङ्‌बारि खाम्बा, काइ थेबा मुबा, पाङ्बा राङ्ले रोलाबारि खाम्बा साइ गिक तोला।” ग्यापसे लानिला ह्यालरि थेबा काइलासि तिकाइ गिकसे गोङ्‌मा थान्जि ...।

“आइ खाला ?”, म्हेन्दोसे लोङ्बान ङ्योत्चि। “ङा एरियो”, थेसे पाङ्‌जि। म्हेन्दोसे पाङ्‌जि, “ङाइ खाइमाइ एरियोदा म्राङ्बा आरे। थेला मिनाइ थाइबा आरे।” “ङु, ङा ङ्हाच्छा हेन्छेन मुबा। दान्दे ङा आइला सेमग्याम थोन्बा हिन्ना”, एरियोसे पाङ्‌जि। म्हेन्दोसे पाङ्‌जि, “आइ ङाथेन नोन मुला बिसाम ... ङाइ चु जाम्बुलिङला बेनान कोलादुगुदा कोरोना ह्यामला ताम पाङ्बा सेम मुला।“ ङा हिरो द़ोबा। “एरियो! कोरोना ह्याम ल्हेबा चु दुयुरि ह्याङ कोर्बारि ताला ओम् ?” “आइ, ङाथेन ब्रासाम ज़ेन सुरक्षित ताला”, एरियोसे पाङ्‌जि। “ङाथेन ब्राजि बिसाम आइदा तिकाइ आता।”

होत्छेम म्हेन्दो एरियोला गोरि छ्योङ्‌जि। थेनिगादे छ्याम नोन हुँबा कोठाला झ्यालग्याम थोन्सि मुरि निजि । थेनिगादे फ्याङ्‌सि सारला ङामरि दोजि। होत्छेम लानिदा हेल्लो बिजि।

स्योरि दिनि टामा, थेनिगादे ल्हानान ज्याबा पिरामिड मुबा ग्ला मरूभूमिरि न्हात्चि । होजा ग्लारि कोलादुगु क्लाङ्‌चिबा मुबा । कोलादुगु ताङ्‌सि क्रिङ्बान म्हेन्दो थेन एरियोदा या ह्योङ्‌जि । “आइनिकादेदा डेनमुला, ङा सलेम हिन्ना”, कोला गिकसे पाङ्‌जि। “आइनिकादे चुरि तिक लाबान मुला? ङानिदा माफ् लास्युगो, ङानिकादे राङ्‌निला ङामरि खाबारि आखाम, ह्याङकादे मिटर गिक थारेङ चितोला।“ “हिन्ना, होराङ ताबासे ङानि चुरि खाबा हिन्ना”, म्हेन्दोसे मोकोनदा पाङ्‌जि । “ङा म्हेन्दो । थे एरियो । आइनिकादेदा थाहा मुताला । आइनिकादे राङ्‌बा कोलादुगुसे नोन कोरोना भाइरसग्याम राङला ङेङ्गो‌रदुगु, रोदुगु, आपा-आमा थेन आखे-मामदुगुदा सुरक्षित थान्बारि खाम्ला । ह्याङसे तिक गोतोला बिसाम ...“ “साबुन थेन क्युइसे या ख्रुतोमुला,” “ङेत्मान सलेमसे पाङ्‌जि । ब्युङ्‌मा ह्याङला याकुर्चिसे सुङ गाप्तोमुला बिबा ताम नोन ङानिकादेदा थाहा मुला, म्हेन्दो । होत्छेम खालाइ थेन याडिक लाबारि आतामुला । थारिङ हेन्छेन ह्याङसे या ह्योङ्‌तोमुला । खाम्देदोना ह्याङ दिमन्हाङ्‌रिन चितोमुला । खाइ तिक बिसाइ, ह्याङकादे थेबा सहररि चिमुला ... चुराङ्बा ग्लारि म्हिदुगु दिम न्हाङरि आचिमुला।“ “अँ! होराङ्बा हिन्साम ङाथेन उपाय गिक मुला”, एरियोसे पाङ्‌जि।“ थेनिकादेसे कोरोना ह्यामदा म्राङ्बारि आखाम्मुला ... ङादा चा थेनिगादेसे म्राङ्‌बारि खाम्ला ! आइनिकादे न्हि नोन ङा थोरि क्रातो, ब्याप कारकाररि चिउ- ब्यापदुगु मिटर नाङ थारिङ्‌ मुला।

एरियोसे राङ्ला ब्याप न्हिरि सलेम थेन म्हेन्दोदा पुइसि मुरि फ्याङ्‌जि। थे सहरला थोरि फ्याङ्‌बान थेबा थेबा काइ लासि व्हाइ गोबारि वाङ्‌जि। सलेमसे ग्यालामरि मुबा कोलादुगुदा पाङ्‌जि, “निउ, दिम न्हाङरिन सुरक्षित ताला बिसि राङला थेत्मादा पाङो! दिमरि चिसिन गिकसे गिकदा रोलाबारि खाम्ला।“ थेनिगादेदा म्राङ्‌सि म्हिदुगु उदेक ताजि। या ह्योङ्बा‌न थेनिगादे मोकोन राङ्‌राङला दिमन्हाङरि निबारि बाङ्‌ज।

एरियो मुरि ल्हानान तोर दोजि । सलेम ताङ्‌सि क्रिङ्‌बारि वाङ्‌जि । खासु थोरि स्यान्दो प्लेन गिक फ्याङ्‌बान मुबा । यात्रिदुगुसे थेनिगादेदा उदेक ताबान च्याजि। सलेमसे पाङ्‌जि, “म्हिजुगुसे यात्रा योनान बन्द लातोला। चु जाम्बुलिङला मुरदुगु बन्द ताबान मुला। खानाइ आनिना हयाङ राङला ग्लारिन चितोमुला । राङराङला दिमरिन चितोमुला । राङराङला थेत्माथेन चितोबा मुला।“ म्हेन्दोसे पाङ्‌जि, “ल्हानान म्हिदा साइजुगु चेन्ज ताबा राङ छोर्मुला। होजासेलामा छिनछिनरिन म्हिदा लोङ्बा खामुला।“ “साइजुगु चेन्ज ताबासे चुराङ लासि लोङ्‌बा खाबा ताला”, एरियोसे म्हेन्दोदा पाङ्‌जि। “लोङ्बा खामा ङाइ साः गोल्छेसे डुट्‌मुला। खाइमा गिक मि साः योना योना डुट्‌पा तामुला।“ एरियोसे मेला थेबा मुस्लो गिक तात्चि! “लोङ्‌बा खामा आइनिसे खाराङ लासि सेमदा खिमुला ? “ एरियोसे थे न्हिदा ङ्योत्चि।

म्हेन्दोसे पाङ्‌जि, “ङादा रोलाबारि खाम्बा भरपर्दो म्हिदा डान्बा सेम तामुला । “ङाय नोन होराङ्बा म्हिदुगुदा डान्बा सेम तामुला, थेदा डान्मा हेन्छे आख्खे मामसे राङलासिन सेमदा ढुक्क ताना लागाइ”, सालेमसे पाङ्‌जि । “ङादा थेनिकादेला डान्बा खाबान मुला । थेनिकादेदा ङाइ बाम ज़ाङ्‌बारि आखाम्, तिल्दा बिसाम ङाइ होराङ लामा थेनिकादेदा कोरोना भाइरस कोमुला । ङाइ निस रे निस रेरि थेनिगादेथेन रुप्ताबा मुबा । दाम थेनिथेन रुपआताबा। तिल्दा बिसाम ङाइ थेनिदा सुरक्षित थान्‌तोबाला मुला।“आइसे थेनिथेन फोनरि ताम लामुला ? “म्हेन्दोले थेला रोदा ङ्योत्चि।“अँ, लामुला !“ सलेमसे पाङ्‌जि । थेनिगादेसे ङादा दिनाउनो फोन लामुला । ङाइ दिमरि लाबा बेनान तामजुगु थेनिगादेदा पाङ्‌मुला । होत्छेलामा ङादाय् नोन ताङ्‌बा खामुला । थेनिगादे नोन ल्हानान ताङ्‌मुला ।“ एरियोसे पाङ्‌जि, “ह्याङसे माया लाबा म्हिजुगुदा डान्बा ताम सामान्य नोन हिन्ना।“”ह्याङसे थेनिगादेदा ल्हानान ख्याल थान्बा लामुला बिसि चुसे हुन्मुला । स्यान हिरोदुगुथेन रूप तामा आइनि ताङ्ला ? “ “ताङ्ला‌, तिल्दा आताङ्सा‌इ?“ म्हेन्दो थेन सलेमसे पाङ्‌जि । एरियोसे पाङ्‌जि, “होराङ हिन्साम ज्बाबा ताजि, ङाला रो साशाला ल्हानान बाङ मुला । ब्राउ थेदा स्याप्पारि निगे।“

होज्छेम थेनिगादे जाम्बुलिङला उदि जाजा नाम्सा गिकरि न्हात्चि । होजारि दोमा जामेकोला गिक राङ्ला दिम ग्यापसे म्हेन्दो थुसि चिमुबा । एरियो थेन कोलाजुगु ब्यापरि चिबा म्राङ्‌सि होजा कोला ङेत्चि। “एरियो” थे क्रिङ्‌जि। “ह्याङ मिटरनाङ थारेङ चितोबा मुला । होराङ ताबासे ङा थारेङ ग्यामसेन राङ्‌निदा बाम ज़ाङ्‌बा । आइनिगादे चुरि तिक लाबान मुला ?” एरियोसे पाङ्‌जि, “आइसे होराङ बिमा ङादा बाम झाङ्बा राङ्बान ताजि साशा।“ “तामसेन माया हुन्बा ताम नोन ङादा सेम निमुला । ङाइ तिक म्हान्बा मुला बिसाम आइला बाङ्‌ ग्रेन मुला । ङाला रोजुगुसे नोन आइला बाङ्‌ग्रेन सेगाइ बिसि चुरि खाबा हिन्ना ।“ “ङाला बाङ्ग्रे‌न तिक हिन्ना? “ साशासे पाङ्‌जि । एरियोसे पाङ्‌जि, “आइला थेत्मारि खालाइ बिरामि ताजि बिसाम थेनिगादे मोकोन दिमरिन चिबा लामुला । तिलेबिसाम कोरोना भाइरस स्यानदा आकोगाइ बिबा ताम आइनिसे ज्यानाले गोमुला।“ साशासे पाङ्‌जि, हिन्ना, ङाला आपादा कोरोना भाइरस कोबा मुला । होजासे लामा थे राङलान कोठारि स्युमुला। ज्यानाले आखाम्दे दोना थे राङलान कोठारि स्युला।

“चु होदे आज्याबा-दे आहिन्। ङानिगादे क्लाङ्‌मुला। कान-खु द़ाइमुला। म्हेन्दोम्राङरि केर क्लाङसिन दुइ निमुला। मोकोनसे छ्याम नोन कान चामुला। आले थेन ङा काङला जुम्बिदुगु थुर्नालासि स्यामुला । छार छार तामकादे सेःबारि ङानिगादे छ्योइ डोमुला । तिल्दा बिसाम ङादा ङाला लोप्खाङ ल्हानान डान्बा खामुला । कोरोना छ्याबा दुयुरि दिमरि दिननाङ चिमा आज्याबा तामुबा, दाम होराङ्बा आतामुला। “खाइमा दामान चु सजिलो आतामुला साशा”, एरियोसे पाङ्‌जि। “आइ खाइमा दामान राङ ताङ्‌बा, राङला दिमला थेत्मा ताङबा, राङला ङेङ्‌गोरदुगु ताङ्बा उपायदुगु म्हाइबा लामुला। होजासे लामा आइ ङाला हिरो हिन्ना।“ “आइसे खाइमाइ राङला थेत्माथेन छात्पा बोङ्बा लामुला?” सलेमसे ङ्योत्चि। “अँ, खाइमा गिक ङानिकादे छात्पा बोङबा लामुला”, साशाले पाङ्‌जि। होराङ लासाइ नोन ह्याङथेन उदिति धैर्य तोमुला । समझदारि चुदेदोना कि माफ रित्पारि नोन ह्यङ हात्छा तातोमुला। चु नोन वास्तविक बाङग्रेन हिन्ना। तिल्दा बिसाम चुसे ह्याङ राङदान होत्छेम स्यान्दोदा नोन डान्ना म्हान्ना लामुला। ङादा उदिदि दुइ मुसाय नोन राङ गिक ज़ेन चिबा सेम तामुला । ङादा स्याबा गोबारि ल्हानान सेम तामुला। होत्छेम खाइमा गिक ङा राङला रोजुगुदा फोन लाबा लामुला .. “ “एरियो, दिमरि आरेबादुगु थेन दिम आरेबादुगुसे तिला लातोला? सारासे ङ्योत्चि।“ एरियोसे पाङ्‌जि, “सारा, चुचा ल्हानन तोबा ताम हिन्ना।“ “निगे, होत्छेम होराङबा म्हाइगे।“

होत्छेम थेनिकादेसे साशादा बाइ लासि स्यान ग्लारि निबारि फ्याङ्‌जि। थेनिगादे टापु गिकरि न्हात्चि। होजा ग्लाला ख्युर नोन चाङ्‌बु मुबा। थेनिसे होजा ग्ला ल्हानान छाःबा म्हान्जि।

होजा ग्लारि ल्हानान म्हिदुगु रुप्‌ताबा मुबा। जामेकोला गिकसे थेनिकादेदा म्राङ्‌जि। थेसे थारिङ ग्यामसेन या ह्योङ्‌जि। “फ्याफुल्ला एरियो, आइथेन द़ोसि रूप्‌तायाङ्‌मा ङादा ल्हानान ताङ्बा खामुला”, थेसे पाङ्‌जि। “ह्याङगादे मिटरनाङ दे थारेङ चितोला। ङाइ चुग्याम नोन ताम लाला।“ ङादा राङला रोजुगुथेन रुपताबा सेम मुला। “फ्याफुल्ला ! रोगादे। ङाला मिन लइला। ङा लइला हिन्ना।“ “फ्याफुल्ला लाइला! ङा म्हेन्दो हिन्ना, थेचा सलेम”, सारासे पाङ्‌जि। “ह्याङसे कोरोना ह्यामदा गुबान मुला। थेदा कोपिन्बा आरे। दान्दे आइ तिला लाबान मुला? “ “दान्दे ङानिगादे साबुन थेन क्युइसे राङ्ला याजुगु ख्रुचिबान मुला”, लाइलासे पाङ्‌जि। “आइ नोन राङला कुर्चिसे सुङ गाप्सि ब्युङ्‌बा लामुला?” सलेमसे ङ्योत्चि। “आइसे ङानिदा हुन्बारि खाम्ला?”, लाइलासे ङ्योत्चि। होत्छेम सलेमसे ब्युङ्‌मा कुर्चिसे 'चुराङले सुङ गाप्तोमुला' बिसि हुन्जि। “ह्याङगादे मोकोन बहादुर द़ोबारि म्हाइबान मुला। होराङ तासाय नोन ङादा ताम गिकला चिन्ता मुला”, लाइलासे पाङ्‌जि। “चु नोन तामरि ङाइ आइनिगादेथेन ताम गिक न्हि लाबारि ताला? कोरोना ह्याम स्याप्सि म्हिजुगु नाबा ताजि, कोइचा सिजि बिबा ताम ङाइ थाइजि। चु तामसे ङादा ल्हानान चिन्ता ताबा मुला।

एरियोसे रिङ्बा साः डुट्‌चि। होत्छेम सारिमार च्याजि। “हिन्ना, जाजा हिरोजुगु, चु अनौठो मुला”, एरियोसे पाङ्‌जि। “चु ह्यामग्याम म्हि नाबा ताबारि खाम्‌मुला । गिक न्हि म्हि चा ल्हानान नाबा तामुला, सिय सिमुला। होराङ ताबासे ह्याङसे खेप्पाखुयु थेन नाबाजुगुदा ज्यानाले च्यातोमुला । तिल्दा बिसाम थेनिगादे नाबा ताबारि खाम्ला।“ “खाइमा गिक ल्हानान लोङ्‌बा खामा नोन म्हिसे सुरक्षित ग्लाला कल्पना लामुला। आइनिकादे ङाथेन चु प्रयास लाबा सेम?” थेनिकादे मोकोनसे “ताबा” बिजि, होच्छेम एरियोसे कोलादुगुदा राङराङला मि ढुङ्‌सि राङ सुरक्षित ग्लारि मुबा म्हानो बिसि पाङ्‌जि। “राङ सुरक्षित ताबा दुयुदा सेम गिक लासि डान्गो” एरियोसे पाङ्‌जि। होच्छेम थेसे द़ोसि थेनिकादेदा ङ्योत्चि, आइनिकादेसे तिक म्राङ्‌जि, तिक म्हान्जि, खाराङ्‌बा सुरक्षित ग्ला डान्जि। होत्छेम खाला खालादा होजा सुरक्षित ग्लारि थान्बा सेम ताजि। होजा ग्लारि तिक ताम लाबा सेम ताजि बिसि नोन ङ्योत्चि। एरियोसे पाङ्‍जि, “आइनिदा दुङाल ताजि वा लोङ्बा खाजि बिसाम आइनिकादे राङ्‌राङला सुरक्षित ग्लारि निसाइ ताला।“ “ चु नोन आइनिला बाङ्‌ग्रेन हिन्ना। आइनिसे चु ताम राङला रोजुगुदा, थेत्मादा पाङ्‌साय ताला। होत्छेम आइनिसे तिला ताम डान्गो बिसाम ङाइ आइनिदा च्याला । स्यान्दो ल्हानानसे चुराङबान लामुला। चु राङ्बा तामसे नोन म्हिदा रोलामुला।“

लाइलासे पाङ्‌जि, ”ह्याङ गिकसे स्यान्दोदा च्याबारि खाम्ला।” ”हिन्ना, लाइला”, एरियोसे पाङ्‌जि। ”ह्याङ खानान मुसाय नोन गिकसे गिकदा च्याबारि खाम्ला। ङानिला चु कोर्बा ग्ये थुम्बा दुयुरि आइदा ङानिथेन निबा सेममुला ?” लाइलासे एरियो थेन छार रोजुगुथेन कोर्बा सेम लाजि। तिलाइ तासाम छार रोजुगुसे थेदा च्याला बिसि थेसे सेमरि म्हान्बा मुबा। लाइला नोन प्रे खामा सारा ल्हानान ताङ्‌जि। थे तिल्दा ताङ्‌जि बिसाम खाइमागिक गिकसे गिकदा रो लातोमुला। होत्छेम थेनिगादे कुडिसि फ्याङ्‌जि।

एरियो उथिबा सहर गिकरि न्हात्चि । कोलाजुगु उथिबा स्योङरि केर क्लाङ्‌बान मुबा। “एरियो” कोला गिकसे थेव्हाना या ह्योङबान क्रिङ्‌जि। “हेलो, किम”, एरियोसे पाङ्‌जि। आइनिगादे मोकोनदा कोरोना कोबादुगु थेन कोसि खाम्बादुगुदा स्याप्ना लाबा सेम ताबा मुला। “चु खाराङ्बा म्राङ्‌मुला ?” सलेमसे ङ्योत्चि। “ङा ब्युङ्‌मुबा होत्छेम खाइमा गिक ल्हानान छाबा नोन तामुबा। पाङ्‌गेन बिसाम ङा ल्हानान ब्लाप्पा मुबा। क्लाङ्‌बा सेम नोन आतामुबा”, किमसे पाङ्‌जि। “होराङतामा ङा ल्हानान हुँजि। होत्छेम ङाला थेत्मासे ल्हानान च्याःजि। ल्हानानला आपाआमा थेन आखेमामदुगु अस्पतालरि नितोजि। नर्स थेन डाक्टरजुगु ल्हानान ज्याबा मुबा। होत्छेम ङानिला समुदायला म्हिदुगुसे नोन ङानिला दिमरि ल्हानान रो लाजि। हप्ता न्हिदे लिसाङ ङानिगादे खाम्जि।”

“ङा किमला रो हिन्ना”, कोला गिकसे पाङ्‌जि। “किमदा कोरोना भाइरस कोबा मुबा। होराङ तासाय नोन ङानिगादेसे थेदा आख्लानि। ङाइ थेदा आम्राङसाइ नोन थेला ख्याल थान्जि। दान्दे ङानिगादे ल्हानान ताङ्बा मुला। ङानिगादे दोसि प्रेप्रे नन क्लाङ्‌बारि वाःङ्‌जि।“ “ह्याङसे लातोबा ग्यात बिबान गिकसे गिकदा रो लातोबा हिन्ना। चु नोन रोला ग्यात हिन्ना”, एरियोसे पाङ्‌जि। “चु बिबाचा गिकसे गिकग्याम थारिङ चितोबा नोन हिन्ना।“

“चु मोकोन तामदुगु ह्याङसे गिकसे गिकदा लाबारि खाम्ला”, लाइलाले पाङ्‌जि। “होत्छेम तिरा, ह्याङकादे मोकोन प्रेप्रेन क्लाङ्‌बारि खाम्ला। ह्याङ द़ोसि लोप्खाङरि निबारि खाम्ला”, सलेमसे पाङ्‌जि। दाम, दिम निबा दुयु नोन ताजि। म्हेन्दोसे राङला रोदुगुदा बाइ बाइ बिबा दुयु नोन ताजि। छ्याम छ्याम कोर्बा ग्येःदा खाइमाइ म्लेत्पारि आतामुला बिसि नोन पाङ्‌जि । म्हेन्दोदा उदि आज्याबा छोर्जि। थेनिगादे उदिरा दोना रूपताबारि आखाम्। होराङ तासाय नोन किमला रोसे पाङ्बा ताम थेसे डान्जि। थेदा उदि सहज ताजि। आइनिगादेसे गिकसे गिकदा याडिक लाबारि ज़ेन आखाम्। राङ राङला सेम न्हाङरि माया कोङ्‌सि निला।

एरियोसे थेनिगादे मोकोनदा राङराङला दिमरि ख्लापिन्जि। होत्छेम म्हेन्दो हुँआऱादे दोना ब़्रान्सि चिजि। “ह्याङ न्हानङ्‌गाराइ चुराङलासि कोर्बारि खाम्ला ?“ म्हेन्दोसे ङ्योत्चि। “आहिन म्हेन्दो, चु दुयुरि आइ राङला थेत्मा थेन चितोला”, एरियोसे द़ोसि पाङ्‌जि, “ह्याङला तामदुगु ज़िगो। आइसे साबुन थेन क्युइसे या ख्रुसि होत्छेम दिमरिन चिसि राङदा माया लाबाजुगुदा सुरक्षित लाबारि खाम्ला। ङा आइथेन खाइमाइ थारिङ आता। आइ सुरक्षित ग्लारि मुमा ङा खाइमा दामान ङाथेन नोन ताला।“ “आइ ङाला हिरो हिन्ना”, म्हेन्दोसे उथिबा काइसे पाङ्‌जि। “आय नोन ङाला हिरो हिन्ना, म्हेन्दो। आइसे माया लाबा बेनानला आइ हिरो हिन्ना”, एरियोसे पाङ्‌जि।

म्हेन्दो हुँऱाजि। थे स्योरि छोर्मा एरियो निजिन्बा मुबा। होत्छेम एरियो थेन ताम लाबारि थे सुरक्षित ग्लारि निजि। होत्छेम थेनिगादेसे कोर्मा म्राङ्बा साइजुगु, सेबा साइजुगु आङ्‌सिरि खेन्जि। थेसे चु तामजुगु पाङ्बारि राङसे सोबा आङ्‌सि पुइसि आमा मुबा व्हाना ह्यार्जि। “आमा, मोकोन म्हिदा सुरक्षित लाबारि ह्याङसे रोलाबारि खाम्नाम”, थेसे पाङ्‌जि। “कोर्बारि थोन्मा ङाइ ल्हानान हिरोजुगुदा स्याप्चि!” ”ओहो म्हेन्दो, आइसे ठिक पाइजि”, आमासे पाङ्‌जि। “कोरोना ह्यामग्याम म्हिदा सुरक्षित थान्बारि ग्ला ग्लारि ल्हानान हिरोजुगु मुला, पाङ्‌गे डाक्टरजुगु, नर्सजुगु। आइसे ङादा दिनाउँनु ह्याङ मोकोन हिरो ताखाम्ला बिसि सुङ्‌बा लामुला। ङाला मोकोन बिमा ग्रेन हिरो राङ नोन हिन्ना।“

C प्रतिलिपि अधिकार, IASC, 2020

चु छ्योइ All Children Reading: A Grand Challenge for Development (ACR GCD) Founding Partners (the United States Agency for International Development [USAID], World Vision थेन Australian Government), होत्छेम Global Book Alliance से रोलासि छिपा हिन्ना। चु छ्योइ The Asia Foundation से छिपा हिन्ना । चुसे ACR GCD Founding Partners वा Global Book Allianceला तामगादे पुइतोबाला आरे । चुरि अनुवाद वा अनुकुलन लामा आडिक्पा वा आतोबा तामजुगु मुसाम ACR GCD ला आहिन बसि गोतोला। होत्छेम तिकाइ न्होङ्बा वा आडिक्पा मुसाइ नोन ACR GCD ला आहिन बिसि गोतोला ।

Brought to you by

Let's Read is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story My Hero Is You: How Kids Can Fight COVID-19!, Author/Illustrator: Helen Patuck. Published by Inter-Agency Standing Committee, https://interagencystandingcommittee.org/iasc-reference-group-mental-health-and-psychosocial-support-emergency-settings/my-hero-you © Inter-Agency Standing Committee. Released under CC BY-NC-SA 4.0.

This work is a modified version of the original story. © The Asia Foundation, 2020. Some rights reserved. Released under CC BY-NC-SA 4.0.

For full terms of use and attribution, http://creativecommons.org/licenses/by-nc-sa/4.0/

Contributing translators: Editor; Amrit Yonjan -Tamang, Ms. Sangmo Yonjan Tamang, and Shameera Shrestha